b'\n_START_ARTICLE_\nRantakaija\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 22 cm ja paino 44\xe2\x80\x9367 g. Sen h\xc3\xb6yhenpuku on p\xc3\xa4\xc3\xa4osin oliivinvihre\xc3\xa4, otsassa ja siivill\xc3\xa4 on kirkkansinist\xc3\xa4. Nokka on harmaa, iiris tummanruskea ja koivet harmahtavat. Nuori lintu on himme\xc3\xa4mm\xc3\xa4n v\xc3\xa4rinen. Laji on vaatimattomimman v\xc3\xa4rinen kaikista australialaisista papukaijoista.\n_START_SECTION_\nEsiintyminen\n_START_PARAGRAPH_\nRantakaijan esiintymisalue ulottuu Australian l\xc3\xa4nsirannikolta etel\xc3\xa4rannikon Robeen. Laji on yleinen ja asuttaa vain kapeaa rannikkovy\xc3\xb6hykett\xc3\xa4 ja saaria 20 kilometri\xc3\xa4 rannasta. Sis\xc3\xa4maassa sit\xc3\xa4 ei tavata kymment\xc3\xa4 kilometri\xc3\xa4 kauempana merenrannasta. Kannan suuruus on yli 20\xc2\xa0000 yksil\xc3\xb6\xc3\xa4. Gould kuvaili lajin holotyypin L\xc3\xa4nsi-Australiasta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nRantakaijat asuvat vain rannikon hiekkadyyneill\xc3\xa4, alkaalisilla soilla ja karuilla kallioluodoilla. Ne esiintyv\xc3\xa4t yleens\xc3\xa4 pareittain tai perhekunnittain, mutta voivat joskus muodostaa jopa sadan yksil\xc3\xb6n parvia.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nLis\xc3\xa4\xc3\xa4ntymisaika on elokuusta lokakuulle. Pes\xc3\xa4 on maassa kallionkielekkeen alla tai vanhassa merilinnun pes\xc3\xa4onkalossa, aina nousuveden yl\xc3\xa4rajaa korkeammalla. Naaras munii nelj\xc3\xa4st\xc3\xa4 viiteen munaa, joita se hautoo noin 18 p\xc3\xa4iv\xc3\xa4\xc3\xa4. Poikaset j\xc3\xa4tt\xc3\xa4v\xc3\xa4t pes\xc3\xa4n kuukauden ik\xc3\xa4isin\xc3\xa4, ja muodostavat vanhempiensa kanssa perhekunnan. Poikaset saavat aikuisen h\xc3\xb6yhenpuvun kolmen tai nelj\xc3\xa4n kuukauden ik\xc3\xa4isin\xc3\xa4. Pari voi pesi\xc3\xa4 kahdesti kes\xc3\xa4n aiakan, jos olot ovat suotuisat.\n_START_SECTION_\nRavinto\n_START_PARAGRAPH_\nRuokavalio koostuu ruohojen ja pensaiden siemenist\xc3\xa4 ja hedelmist\xc3\xa4. Joskus ne voivat tulla ratapihoille sy\xc3\xb6m\xc3\xa4\xc3\xa4n maahan karisseita vehn\xc3\xa4njyvi\xc3\xa4. Ruokaillessaan ne ovat kesyj\xc3\xa4, mutta vaikeasti havaittavia, sill\xc3\xa4 ne etsiv\xc3\xa4t l\xc3\xa4hes \xc3\xa4\xc3\xa4nett\xc3\xb6min\xc3\xa4 siemeni\xc3\xa4 kasvillisuuden seassa.'